钦定古今图书集成/明伦汇编/氏族典/第397卷 > 李成梁
## 钦定古今图书集成/明伦汇编/氏族典/第397卷 > 李成梁

按《明外史李成梁传》：“成梁，字汝契。高祖英，自朝鲜内附，授世铁岭卫指挥佥事，遂家焉。成梁英毅骁健，有
大将才。袭职，积功为辽东险山参将。隆庆元年进副
总兵，协守辽阳。四年，辛爱大入辽东，总兵官王治道
战死，擢成梁署都督佥事代之。是时土蛮势力强，泰
宁部长速把亥之属亦时窥塞下。殷尚质、杨照、王治”
道三大将皆战死。成梁乃大修戎备，甄拔将校，收召
健儿，用为选锋，军声始振。万历元年增秩二等。明年
进左都督。十七年三月，敌犯义州，把总朱永寿等一
军尽没。九月复犯平鲁堡，御备李有年、把总冯文昇
皆战死。成梁选锋没者数百人。敌大掠沈阳、蒲河、榆
林，八日始去。巡按御史胡克俭发其先后欺罔状，解
任。成梁镇辽。其始锐意封拜，师出必捷，威震绝域。已
而位望益隆，子弟尽列崇阶，仆隶无不荣显。贵极而
骄，奢侈无度，军赀马价，盐课、市赏，岁干没不赀，以是
灌输权门，中外要人，无不为之左右，而其战功率在
塞外，易为缘饰。成梁去辽，十年之间，更易八帅，边备
益弛。二十九年，大学士沈一贯言“成梁虽老，尚堪将
兵”，乃命再镇辽东。以阅事叙劳，加至太傅。久之，卒。弟
成材，参将。子如松、如柏、如桢、如樟、如梅，皆总兵；如梓、
如梧、如桂、如楠，亦皆至参将。